Nuori mies alisti tyttökaveriaan pitkään - tuomioksi sakkoja, ettei vartijakortti mene

Tuomion saaneen nuoren miehen tavoite oli työllistyä vartiointialalle. Tiina Mutila

Asta Tenhunen

Vartijaksi opiskeleva nuori mies oli huolissaan, ettei hän vain saa tyttöystävänsä pahoinpitelyistä ehdollista vankeusrangaistusta, sillä se estäisi häntä saamasta vartija- ja järjestyksenvalvojakorttia.

Itä-Suomen hovioikeus päätyi alentamaan 19-vuotiaan miehen ehdollisen vankeustuomion sakoiksi. Hovioikeuden mukaan miehen väkivalta tyttöä kohtaan oli pitkäkestoista ja osin tekotavaltaan vaarallista, mutta tekijä oli ollut tekoaikaan pääosin alle 18-vuotias eikä hänellä ollut aiempia rikosrekisterimerkintöjä.

Lisäksi hovioikeus otti huomioon, että vankeusrangaistuksesta tehtävä rekisterimerkintä estäisi miehen työllistymisen turvallisuusvalvojaksi tai vartijaksi pitkäksi aikaa.

Siksi hovioikeus tuomitsi miehen 80 päiväsakkoon, josta olisi tullut miehelle maksettavaa 480 euroa. Kahden päivän pidätysajan vähentäminen sakosta pienensi summan kuitenkin 444 euroksi.

Oikeuden mukaan mies käytti tyttöystäväänsä väkivaltaa viikoittain Joensuussa, jossa nuoret opiskelivat. Mies oli tekoaikaan 17–18-vuotias.

Tytön mukaan seurustelu oli alkanut normaalisti, mutta joidenkin kuukausien jälkeen poika suuttui pienistäkin asioista ja löi ja potki tyttöä. Tytön mukaan häntä oli myös kuristettu sekä myös muun muassa vedetty hiuksista niin, että hän raahautui miehen perässä jalat verille hiekkatiellä.

Uhrin mukaan poikaystävä kontrolloi myös hänen yhteydenpitoaan kavereihin sekä puuttui vaatteisiin ja meikkaamiseen.

Tyttö joutui rajoittamaan menojaan ja hän piilotteli tapahtumia ensin kertomalla harrastuksissa ja vanhemmilleen, että useat mustelmat olivat tulleet treeneissä.

Lopulta äiti sattui kerran paikalle nuoren parin luo kesken väkivaltaisen välikohtauksen ja tyttö sanoi lyömisestä äidilleen. Vanhemmat järjestivät hänelle heti apua: hoitoa, tukea ja asian poliisin tutkintaan.

Oikeudessa mies myönsi suhteen olleen väkivaltainen, mutta väitti sen olleen sellaista molemmin puolin.

Tytön mukaan hän oli yrittänyt alkuun lyödä takaisin, mutta se ei ollut auttanut mitään. Oikeudenkin mukaan mies oli uhkauksillaan alistanut tytön jo alusta asti. Lisäksi mies harrasti nyrkkeilyä ja oli pitkä ja 90-kiloinen eli fyysisesti ylivoimainen, joten tytöllä ei juuri ollut puolustautumisen mahdollisuuksia.

Lääkärinlausunnon mukaan tyttö joutui hakemaan apua miehen manipuloivan ja vaarallisen käyttäytymisen vuoksi. Lääkäri totesi fyysisten vammojen lisäksi, että tyttö tarvitsee pidempää hoitoa psyykkisen toipumisen turvaamiseksi.

Käräjäoikeuden mukaan väkivalta oli ollut niin toistuvaa, etteivät sakot olleet riittävä rangaistus miehelle, vaikka teossa noudatettiin miehen iän vuoksi lievennettyä rangaistusasteikkoa.

Hovioikeuden mukaan kuitenkin rangaistuksen mahdolliset vaikutukset miehen tulevaan ammattiin piti ottaa huomioon.

Sakkojen lisäksi miehen on maksettava reilut 5 700 euroa korvauksia tytölle kivusta, psyykkisestä tilapäisestä haitasta, psykoterapiakuluista ja vahingoittuneesta omaisuudesta sekä yli 3200 euroa tytön oikeudenkäyntikuluja.

Hovioikeudessa kävi ilmi, että mies oli maksanut kaikki hänelle käräjäoikeudessa tuomitut korvaukset jo hovioikeuden käsittelyyn mennessä.